23 मार्च, 2006 को गोरखपुर में चार दिन का प्रतिरोध का सिनेमा का पहला फेस्टिवल करने की योजना बनी। शहर में कोई आडिटोरियम नहीं था इसलिए गोरखपुर यूनिवर्सिटी कैंपस के संवाद भवन नामक सभागार से काम चलाना था। लम्बे समय से गोरखपुर के रंगकर्मी एक आडिटोरियम के निर्माण के लिए आंदोलनरत हैं। रेलवे के एक आडिटोरियम और उसके परिसर को रेलवे सुरक्षा बल का प्रशिक्षण केन्द्र बना दिया गया था और जिस जगह आडिटोरियम बनना था, वह जमीन विवाद में फंस गई और मामला अदालत में चला गया। आडिटोरियम बनाने के लिए रंगाश्रम नाम की एक नाट्य संस्था यहाँ वर्षों से हर शनिवार को एक नाटक मंचित कर एक अनूठा आंदोलन चला रही है। सिनेमा दिखाने के लिए एक जरूरी शर्त है घने अंधेरे वाली ऐसी जगह जहां आवाज न गूंजती हो ताकि दृश्यों के साथ-साथ सिनेमा के दूसरे महत्वपूर्ण घटक ध्वनि का भी आनंद लिया जा सके। गोरखपुर में 1980 के दशक में प्रो. लाल बहादुर वर्मा की सक्रियता के कारण युवाओं का एक समूह जरूर सक्रिय रहा था जिसने विश्वविद्यालय के छात्रों के बीच बहस-मुहाबिसे और नुक्कड़ नाटकों का सिलसिला शुरू किया था। गिरीश रस्तोगी ने नाटकों में भी सक्रियाता दिखायी थी लेकिन सिनेमा पर गंभीर बातचीत का सिलसिला कभी भी गोरखपुर में शुरू नहीं हुआ था। अलबत्ता इतिहास के अध्येता चन्द्रभूषण ‘अंकुर’ ने जरूर एक आध बार सिने सोसाइटी बनाकर शुरुआत की कोशिश जरूर की थी। इसलिए गोरखपुर में सिनेमा का फेस्टिवल शुरू करना थोड़ा मुश्किल और अप्रत्याशाओं से भरा था।